google/wiki40b huggingface dataset:
Aschehoug

Historikk

Forlaget ble stiftet 20. september 1872 av Hieronymus Aschehoug (født 1846) sammen med Halvard Aschehoug (1851–80), sønnen til fetteren hans, professoren og stortingsmannen Torkel Halvorsen Aschehoug. De etablerte først sortimentsbokhandelen «H. Aschehoug & Co.», med lokaler i Øvre Slottsgate 23 på Egertorvet i Oslo – de samme lokalene som dagens Ark-bokhandel har. Omtrent samtidig med oppstarten kjøpte de også opp bokhandler Johan Dahls Forlag, noe som var med på å gi «støtet til at ogsaa forlæggergeschäften kom til at interessere de to dygtige bokhandlere.» I 1888 begynte de med forlagsvirksomhet etter at William M. Nygaard året før kom inn i firmaet. William hadde lyktes etter noen år med å gjøre Aschehoug til det ledende forlag i Norge, etter at det danskeide Gyldendal i tiårene før hadde dominert bokmarkedet i landet. I 1900 ble forlag og bokhandel skilt, med William M. Nygaard som forlagsavdelingens eneeier. I 1935 ble forlaget omgjort til aksjeselskap i forbindelse med arveoppgjør og Williams sønn, Mads Wiel Nygaard ble disponent (adm. dir. fra 1940). I 1955 døde både Mads Wiel Nygaard og William M. Nygaard. Williams andre sønn Andreas Wiel overtok. Arthur Holmesland  ble forlagsdirektør til sin død i 1973.
I 1961 startet Aschehoug De norske Bokklubbene A/S sammen med Gyldendal Norsk Forlag. Aschehoug og Gyldendal opprettet også ekspedisjonssentralen Forlagsentralen i 1964 og Kunnskapsforlaget ANS i 1975.

Organisasjon

Aschehoug har i tillegg til Bokklubbene, Forlagsentralen, Kunnskapsforlaget og Spektrum forlag, store eierinteresser i Lydbokforlaget. Ellers er Universitetsforlaget, Forlaget Oktober, Kaleidoskopet, Kirkelig Kulturverksted og bokhandlene i Norli Gruppen heleide datterselskaper under Aschehoug.
Aschehoug Undervisning er den enheten i forlaget som utvikler læremidler for grunn- og videregående skole.  
Forlagets kurs- og konferanseavdeling heter BroAschehoug. BroAschehoug ble opprettet som Aschehoug Etterutdanning i 2005, men i 2009 ble Bro Kompetanseutvikling inkorporert i Aschehoug og i samarbeid med Aschehoug Etterutdanning ble avdelingen BroAschehoug opprettet. BroAschehoug arrangerer i 2009 rundt 450 kurs og konferanser. 180 foredragsholdere er knyttet opp til gjennomføringen av kursene.

Forlaget utgir forfattere som Jostein Gaarder, Karsten Alnæs, Tom Egeland, Jan Kjærstad, Unni Lindell, Jo Nesbø og Carl Frode Tiller. 
Forlaget har 480 ansatte, og konsernet omsatte i 2008 for 665 millioner kroner alene, konsernet omsatte i for 1528 millioner kroner inkludert andeler i De norske Bokklubbene (48,5 prosent) og Norli Gruppen (50 prosent). William Nygaard var administrerende direktør fra 1974 til 2010. I mars 2010 overtok sønnen Mads Nygaard som konsernsjef. Kontorene ligger i Oslo.
Linyphia triangularis

Utseende

Linyphia triangularis er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

Linyphia triangularis er predatore og bygger små teppelignende fangstnett, disse har flere «etasjer» med tallrike silketråder som går på kryss og tvers. Edderkoppen henger vaktsomt, oppned (med buken opp), litt høyt i fangsnettet. De er hurtige edderkopper og tar straks et eventuelt byttedyr. Om de blir forstyrret klatrer eller slipper de seg ned fra nettet.
Kjønnsmodne hanner bygger sjeldent fangstnett, men vandrer vanligvis rundt på leting etter en hunn. De lever vanligvis ikke lenge etter en parring.
Bolsønes Verft

Bolsønes Verft (etablert 1891) er et skipsverft på Fuglsetneset («Bolsønes-området» i dagligtale) i Molde, Møre og Romsdal.

Historie

Verftet ble etablert som Bolsønes Skibsbyggeri & mekanisk verksted i 1892 av Nils Knutsen Bolsønes, og den første beliggenheten var på Bolsøyneset på Bolsøya i Moldefjorden. Til å begynne med bygde verftet seilbåter, men leverte allerede i 1902 skroget til den første motorbåten i Romsdal.
I 1905 kjøpte Bolsønes tomt på Fuglsetneset på fastlandet, og flyttet virksomheten dit. I 1915 tok sønnene hans over og gjorde det om til et aksjeselskap. På begynnelsen av 1920-tallet kom verftet i økonomiske vanskeligheter, og i 1925 overtok Bernhard Grønningsæter verftet. Han endret navnet til Bolsønes Verft, og drev det videre som privateid selskap. I 1953 ble det siste fartøyet med treskrog levert, og verftet bygde etter dette skip med stålskrog frem til konkursen i 1984.
Etter at det ble slutt på nybyggingen, ble størstedelen av verftsområdet gjort om til næringsområde, mens service-virksomheten startet opp igjen i to slipper med tilhørende kraner og bygninger. De nye eierne dannet et aksjeselskap og videreførte Bolsønes Verft-navnet. I 2010 kjøpte Fjord1 Bolsønes Verft for å utføre vedlikehold og reparasjoner, både på egne fartøy og for eksterne kunder.
Bob Odenkirk

Første år

Odenkirk ble født i Berwyn i Illinois og er oppvokst ikke langt fra Naperville. Han var en av Barbara og Walter Odenkirks syv unger. Hans foreldre jobbet i en trykkeriforretning. Hans far hadde problemer med alkohol og hans foreldre ble senere skilt. Han likte seg ikke godt i Naperville, og følte at det var som en blindvei. Han har sagt at han ikke kunne vente å flytte til en ny og større by hvor han kunne være sammen med mer interessante og spennende folk. Han begynte senere på Columbia College Chicago. 
Han begynte med å skrive komedie som DJ i radioen WIDB Carbondale. Etter tre år med collage og radio forsøkte han seg med stand-up komedie i Chicago. Han deltok også i «The Players Workshop of the Second City» hvor han møtte Robert Smigel og de begynte et samarbeid som varte i årvis og som tok Odenkirk til Saturday Night Live.
Siggjarvåg

Siggjarvåg var et ferjested i Bømlo kommune i Hordaland som ble nedlagt i 2001 da veiprosjektet Trekantsambandet ble ferdig. Ferjestrekningen som benyttet ferjekaia gikk til Sagvåg på Stord. Siggjarvåg er en naturlig lun havn på østsiden av øya Bømlo.
Slang (album)

Bakgrunn

I tidsrommet mellom utgivelsene av Retro Active og Slang måtte Def Leppards medlemmer nok en gang oppleve tunge tider. Phil Collen gikk igjennom en skilsmisse, Rick Savages far døde, og Savage selv fikk Bells parese (en lammelse i ansiktet), Rick Allen ble arrestert mistenkt for konemishandling, og Joe Elliott ble arrestert mistenkt for vold.
Til tross for alt dette mente de at de hadde overlevd hardere tider og reiste til Marbella i Spania for å starte innspillingene. De avsluttende arbeidene med albumet ble foretatt i Dublin i Irland.
Papilio paris

Utseende

Kroppen har et ytre skjelett (hudplater) som holder de bløte indre organer på plass. Det ytre hudskjelettet er bygd opp for det meste av kitin.  Bakkroppens indre organer består av fordøyelsesorganer, forplantningsorganer og åndedrett. Åndedrettet hos sommerfugler foregår ikke ved lunger, men ved at luft hentes inn og ut av kroppen gjennom små hull i hudskjelettet (spirakler).  I kroppen er det et svært finmasket system av trakéer som leder oksygenet til kroppens vitale deler. En blodvæske som sirkulerer i kroppen, pumpes rundt av et avlangt rørformet hjerte.  
Brystpartiet består for det meste av vingenes muskulatur. Sanseorganer, for syn, smak og lukt er stort sett plassert i hodet. Nervesystemet består av en bukmarg med to nervestrenger og én nerveknute (ganglion) i hvert kroppssegment. Den første nerveknuten, som ligger foran munnåpningen, er spesielt stor og omtales som hjerne.
Larvens hode består av en hard hodekapsel med noen punktøyne. Under øynene er det noen små antenner larven bruker til å finne riktig føde. Larvens bakkropp består nesten bare av fordøyelsessystemet. Dette er ganske kort og mye av maten larven spiser passerer før all næringen er tatt opp. Avføringen kommer ut som små kuler helt bakerst på kroppen.  Larvene ånder gjennom åpninger i hudskjelettet (spirakler), langs kroppens sider.

Levevis

Parringen skjer ved sammenkobling mellom de to kjønnene. 
Larven er radikalt forskjellige fra de voksne, både i levevis og i kroppsbygning.  Larven lever som plantespiser. 
Papilio paris tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Mellom larvestadiet og det voksne stadiet er en puppestadium, en hvileperiode, der sommerfuglens indre og ytre organer endres. Larvens bøyelige og myke kropp omdannes til en puppe med hardt skall. Når skallet er hardt begynner omdanningen fra larve til den voksne (imago) sommerfuglen. De indre organer brytes i varierende grad ned til en cellemasse.  En omorganisering skjer og dyret bygges opp igjen.  Puppeperioden varierer etter temperaturen.
Luxeuil-les-Bains

Luxeuil-les-Bains er en kommune i Haute-Saône departmentet i regionen Bourgogne-Franche-Comté øst i  Frankrike.

Historie

Luxeuil (av og til skrevet  Luxeu i eldre tekst) var den romerske Luxovium  med mange fine bygninger da den ble rasert av hunnerne under Attila i 451, og i 590 grunnla St Columban klosteret Abbey of Luxeuil, et av de mest berømte i Franche-Comté. I det 8. århundre ble det rasert sarasenere, men bygget opp igjen. Klosteret og byen ble atter engang rasert, nå av normannerne. I det 9. århundre raserte og plyndret ungarere og muslimer byen ved flere anledninger. Brenningen og plyndringen av klosteret og byen ble ofte brukt for å illustrere at intet sted i Europa var trygt under invasjoner.
Klosterskolen ble rost i Middelalderen og abbedene hadde stor innflytelse, men deres makt ble redusert og hindret av Karl V av Det tysk-romerske rike og abbedene ble undertrykket under den franske revolusjonen.
Under første verdenskrig hadde en jagerflyskvadron bestående av amerikanske frivillige, Lafayette Escadrille, sin forlegning i Luxeuil.
Pronomen

Pronomen (fra pro, «i stedet for» og nomen, «substantiv») er en ordklasse som består av ord som enten viser til noe i selve talesituasjonen (jeg, dere), eller står istedenfor eller peker tilbake på et substantiv. Det leddet som gir pronomenet innhold, kalles antesendenten.
Det finnes flere typer pronomen:

Ubestemt pronomen

Det ubestemte pronomenet er «man» eller «en». Det skiller seg fra andre pronomen ved at det er uten antesendent, og viser til noe allment eller uspesifisert. «Man» kan bare brukes som subjekt, mens «en» kan ha alle grammatiske funksjoner.

Relativt pronomen

Ordet «som» kalles ofte relativt pronomen. Fordi det oftest innleder en leddsetning, regnes det nå til ordklassen subjunksjon.

Refleksivt pronomen

Ordet seg kalles refleksivt pronomen. Det har antesendenten i samme setning, som regel subjektet, og alltid i tredje person: «De gleder seg». I første og andre person brukes akkusativforma av det personlige pronomenet tilsvarende: «Vi gleder oss».
(Akkusativformen kalles ofte også for objektsform). Refleksive pronomen danner ofte faste uttrykk sammen med refleksive verb. Det refleksive pronomenet bøyes i samsvar med subjektet.
Putnam County (Florida)

Historie

Putnam County ble dannet i 1849. Det var Flordias 28. fylke og satt sammen fra deler av fylkene St. Johns, Alachua, Orange, Duval, og Marion. Fylket fikk navn etter Benjamin A. Putnam som var en soldat under den første seminolekrigene. Han var også en advokat, lovgiver for Florida og den første presidenten av Flordias historiske samfunn. Putnam døde mens han satt i fylkessetet for Palatka i 1869.
Nattskiftet

Bakgrunn

Serien er basert på den islandske serien «Næturvaktin», men de norske serieskaperne har gjort endringer i manus tilpasset norske forhold. I Den Islandske versjonen var det hele 3 sesonger. I Norge ble det bare 1 sesong.
Mitt folk er ikke ditt

Innspillingsfakta

Den ble spilt inn i april og mai 1944 i AB Sandrew-Ateljéerna i Stockholm og Imagoateljén i Stockholm.

Handling

Et europeisk land blir invadert av en fremmed makt. Okkupantene står under major Rolf von Ritters kommando. I radioen holder Samlingspartiets formann en tale om den nye ordning som nå skal komme. Kelneren Max Holm oppsøker von Ritter. Han har tidligere utført tjenester for okkupasjonsmakten og tilbyr nå ytterligere bistand. Holm angir skipsrederen John Hill og Herbert Ran som tenkelige ledere for motstandsvirksomheten. Major von Ritter besøker skipsreder Hills datter, den suksessfulle konsertpianisten Else Hill. De har tidligere opplevd en kort tid av flammende kjærlighet sammen, men nå avviser hun ham. «Mitt folk er ikke ditt», sier hun.
Herbert har blitt en ledende motstandsmann, akkurat som Max spådde overfor von Ritter. Han leder et vellykket fritak av fengslede lærere, som har nektet å oppfordre sine elever til å gå inn i Samlingspartiet. Forræderen Max later som om han sympatiserer med motstanderne. Okkupasjonsmakten prøver å kneble motstandsånden med hard represaliepolitikk. Det blir mange arrestasjoner og skipsreder Hill er blant de anholdte. Også Herbert blir tatt til fange etter at Max avslørte tid og sted for hvor et motstandsmøte skulle finne sted.
Else blir stanset på gaten av et par motstandsmenn, som har observert at hun tok imot besøk av von Ritter. Nå skal hun bli straffet for sitt samvær med fienden. De trekker Else inn i en kjeller og snauklipper hennes hår med en stor saks. Elsa oppsøker von Ritter i et forsøk på å redde sin far, og majoren lover å gjøre det han kan. Herbert, som ble skadet da han ble tatt til fange, befinner seg på sykehus og blir smuglet ut derfra i en likkiste. Else får vite av von Ritter at hennes far ikke kommer til å bli satt fri. Straks etterpå får Else besøk av Max, som avslører sitt dobbeltspill. Han tilbyr seg å redde hennes far og erklærer sin kjærlighet for henne. Når Max kysser Else, slår hun til ham.
Herbert og hans gruppe planlegger å ta kommandoen over en båt, som hundrevis av fanger skal bli deportert med. Blant disse er skipsreder Hill.  Max angir Else som forræder overfor motstandsgruppen, men hun hevder at det er Max som går fiendens ærend. Else skaffer bevis for sin påstand ved å oppsøke von Ritter. På hans bord ligger det en skriftlig angivelse mot gruppa signert Max. Else skyter ihjel majoren og plukker med seg angivelsen, som hun siden viser fram for gruppa. Den kan nå fullføre planene om å redde fangene på båten, ettersom angivelsen ikke ble ført videre. «Jeg skjøt von Ritter», sier Elsa. «Og likevel elsket jeg ham».
Joe & The Juice

Joe & The Juice er en dansketablert kafékjede som primært selger juice, kaffe og sandwicher. Kjeden finnes over 200 steder i Europa, USA og Øst-Asia.
Virksomheten ble grunnlagt i 2002 av Kaspar Basse med den første kafeen i København. I august 2017 åpnet kafé nr. 200 på verdensplan, herav er de 68 kafeer i Danmark. I 2013 ble en del av virksomheten solgt til det svenske kapitalfondet Valedo Partners, og i 2016 inngikk det amerikanske kapitalfondet General Atlantic i eierskapet.
Fødevarestyrelsen har i flere omganger vært etter virksomheten. I 2011 ble virksomheten anmeldt til politiet for å oppfordre medarbeiderne til å snyte med deres egenkontroll. I 2012 dreide det seg om de anprisende navn på deres juicer.Ansettelsesforholdene ble kritisert av 3F frem til 2013, da det ble inngått en overenskomst. I 2017 avgjorde Ligebehandlingsnævnet at en kvinnelig klager var blitt diskriminert.
Zeth Höglund

Liv og virke

1905 ble et hendelsesrikt år for den unge Höglund. Sommeren 1905 krevde Norge å få bli selvstendig fra Sverige. I begynnelsen ville deler av det svenske politiske etablissementet ikke akseptere dette og forberede seg på å gå til krig mot Norge for att bevare unionen. Zeth Höglund skrev da manifestet Ned med vapnen! der han fordømte det han betegnet som borgerskapets krigsplaner oppfordret soldatene – den svenska arbeiderklasseungdommen – å nekte å gå til krig. Indirekte mente Höglund også at våpnene heller burde rettes mot det svenska borgerskapet, altså en revolusjon. På grunn av Ned med vapnen! ble Höglund dømt til seks måneders fengsel i Malmö. 
I 1915 ble Höglund igjen dømt til fengsel, også nå for sin antimilitarisme, denne gangen i forbindelse med utbruddet av første verdenskrig. I løpet av oppholdet på Långholmens fängelse skrev han dikt som ble utgitt på Frams forlag i 1918 med tittelen Bläck och blod.
Höglund var den fremste av lederne i den marxistiske gruppen som ble ekskludert av Sveriges socialdemokratiska arbetareparti i 1917 og var med på å danne Sveriges socialdemokratiska vänsterparti, som skulle bli Sveriges første kommunistiske parti, og i en periode medlem av Komintern. Höglund, en god venn av Lenin, var det nya partiets førsta partileder i perioden 1917–1924. Höglund hyllet Lenin og oktoberrevolusjonen, men skulle senere fordømme stalinismen og den videre utviklingen i Sovjetunionen (dette framgår tydelig for eksempel i hans ledere i Social-Demokraten i forbindelse med offentliggjøringen av Molotov–Ribbentrop-pakten). 
Etter å ha blitt utestengt fra SKP i 1924 grunnla Höglund et eget kommunistparti. Etter Hjalmar Brantings død i 1926 gikk Höglund imidlertid tilbake til sosialdemokratene, selv om han fortsatt anså seg som kommunist. Dette var grunnen til at Höglund aldri fikk noen tunge rikspolitiske verv for sosialdemokratene. Han var likevel finansborgarråd (finansbyråd) i Stockholm i mange år.
Zeth Höglund ligger begravet på Skogskyrkogården i Stockholm, uten gravsten.
Wadati-Benioff-sonen

Wadati-Benioff-sonen er et dypt aktivt seismisk område i en subduksjonssone. En slik sone blir dannet, når den neddykkende litosfæreplaten presses ned i astenosfæren (ved subduksjon). Den kjennetegnes ved stadig dypere jordskjelvssentre. Oppdagelsen av sonen var en viktig indikasjon for kontinentaldriften. Et relevant kjennetegn for sonen, er oppvarmning av den subduserede platens materiale (lettere enn omgivelsenes), som langsomt stiger til værs og danner vulkaner. Jordskjelvsentrene kan nå en dybde på 700 km i Wadati-Benioff-sonen. Sonen ble først oppdaget av den amerikanske seismologen Hugo Benioff og hans japanske kollega Kiyoo Wadati.
Serbia i Eurovision Song Contest

Historikk

Serbia var tidligere en del av Jugoslavia, som deltok i Eurovision Song Contest fra 1961 til 1992. I 1991 løsrev Slovenia, Kroatia, Bosnia-Hercegovina og daværende Makedonia seg fra landet, og Serbia og Montenegro var i praksis de eneste som deltok som Jugoslavia i konkurransen i 1992. Året etter og frem til 2003, fikk ikke landet delta konkurransen. Utestengingen var en del av de mange FN-sanksjonene mot nasjonen, på grunn av jugoslaviakrigene og den kroatiske uavhengighetskrigen.
Utdypende artikkel: Jugoslavia i Eurovision Song Contest
Føderasjonen Serbia og Montenegro søkte om å få delta i konkurransen igjen i 2003, men Den europeiske kringkastingsunion (EBU) avslo søknaden og begrunnet det med at for mange land ville bli stående utenfor finalen om en slapp inn flere nye land. I 2004 innførte EBU semifinale i Eurovision Song Contest, og dermed fikk Serbia og Montenegro delta for første gang. I 2006 ble føderasjonen Serbia og Montenegro oppløst etter en montenegrinsk folkeavstemning om løsrivelse. Montenegro erklærte sin uavhengighet i juni 2016, og den tidligere føderasjonen ble delt opp i to selvstendige nasjoner: Montenegro og Serbia. Begge landene debuterte som selvstendige land i Eurovision Song Contest 2007.
Utdypende artikkel: Serbia og Montenegro i Eurovision Song Contest

Vant i debuten

I 2007 debuterte Serbia som selvstendig nasjon, og Marija Šerifovićs ballade «Molitva» vant konkurransen etter å ha fått 268 poeng. Serbia ble med det det første landet til å vinne konkurransen på første forsøk, siden Sveits vant den aller første utgaven av konkurransen i 1956. Som følge av Šerifovićs seier ble Eurovision Song Contest 2008 arrangert i Serbias hovedstad, Beograd. Som arrangør var Serbia direktekvalifisert til finalen, og landets bidrag, Jelena Tomašević og sangen «Oro», endte til slutt på en sjetteplass. 
I 2009 kvalifiserte ikke Serbia seg til finalen, og to middels plasseringer fulgte i 2010 og 2011. I Baku i 2012 var landets berømte sanger og komponist, Željko Joksimović, tilbake og sikret Serbia en tredjeplass i finalen. Landets foreløpig dårligste plassering kom året etter da Moje 3s «Ljubav je svuda» bare ble nummer 11 i den første semifinalen. Dette var andre gang Serbia ikke kvalifiserte seg til finalen.
Høsten 2013 annonserte RTS at landet ikke kom til å delta i konkurransen i 2014. Årsaken var tv-kanalens anstrengte økonomiske situasjon og mangel på sponsorer. Serbia sendte imidlertid alle de tre showene og kom tilbake i Eurovision Song Contest igjen i 2015.
Lingqiu

Lingqiu (kinesisk: 灵丘县; pinyin: Língqiū Xiàn) er et fylke i provinsen Shanxi i Folkerepublikken Kina. Det ligger i byprefekturet Datong.
I 1999 var folketallet på 215 189 innbyggere.
Jeff Healey

Spillestil

Helt fra han lærte seg å spille, utviklet han sin egen spesielle spillestil på gitaren; istedenfor å holde den med strengene loddrett spilte han med gitaren liggende i fanget og hånden plassert oppå strengene istedenfor bak gitarhalsen som det vanligvis gjøres. Dette ga ham fordeler som økt vibrato og spennvidde på fingrene, og han kunne derfor ta akkorder og løp som ville vært vanskelig eller umulig med vanlig spillestil.
Beta Pictoris b

Beta Pictoris b (også forkortet som β Pic b) er en eksoplanet som går i bane rundt A-type hovedserien stjernen Beta Pictoris som ligger ca 63 lysår (19.4 parsecs, eller nesten 5,986214×10¹⁴ km) unna Jorden i stjernebildet Pictor. Planeten er en del av det planetariske Beta Pictoris systemet som også består av en fragmentskive. Den har en masse på rundt 13 Jupiter masser og en radius omtrent 46% større enn Jupiter. Eksoplaneten går i en bane 9 AU fra Beta Pictoris med en lav eksentrisitet og en periode på 20-21 år, og er den eneste kjente planeten i Beta Pictoris systemet.
Tor Øystein Vaaland

Karriere

Vaaland vokste opp i Stavanger og tok teologisk embetseksamen ved Universitetet i Oslo i 1986. Han jobbet i NRKs nyhetsavdelinger 1988-1994 og 1995-1998, og var i flere år programleder i Dagsnytt Atten. Han var nyhetsredaktør i Nationen i 1994-95. Fra 2007 var han frilanser blant annet i NRKs dokumentarredaksjoner Brennpunkt og Radiodokumentaren. Før han gikk tilbake til presteyrket i 2013 var han journalist i Morgenbladet (2011-2012).
I 1991 etablerte Vaaland den norske (i dag skandinaviske) supporterklubben for den engelske fotballklubben Crystal Palace.
Parargina

Utseende

Middelsstore, forholdsvis slanke og smalvingede, brune sommerfugler. Vingene har vanligvis øyeflekker, gjerne også lyse felter rundt disse.

Levevis

Parargina har forholdsvis smale vinger og er raskere flygere enn de fleste andre ringvinger. Hannene har gjerne en form for fluktspill med luftkamp om territorier. Larvene lever på gress (Poaceae).

Utbredelse

Gruppen er primært utbredt i Palearktis, med de fleste artene i Asia. Én art finnes i Etiopia og noen få arter i Sørøst-Asia.